Michelle Obama dă asigurări că nu va candida în alegerile americane, în pofida unor zvonuri
Fosta Primă Doamnă Michelle Obama a spulberat speranţele celor care își doreau ca ea să candideze la învestitura democrată în vederea alegerilor prezidenţiale, transmite News.ro.
"Aşa cum a anunţat în mai multe rânduri de-a lungul anilor, fosta Primă Doamnă Michelle Obama nu va candida în alegerile prezidenţiale", a declarat la NBC News directoarea sa de comunicare, Crystal Carson.
"Doamna Obama susţine campania realegerii preşedintelui Joe Biden şi a vicepreşedintei Kamala Harris", a adăugat ea.
"Politica este dificilă"
În contextul în care Joe Biden, considerat prea bătrân de mulţi alegători, se află în dificultate în sondaje, voci democrate exercitau presiuni în vederea unei candidaturi a lui Michelle Obama, o fostă Primă Doamnă foarte mediatizată şi foarte angajată în politică.
Republicanii au alimentat, la rândul lor, zvonul unei candidaturi a acesteia, cu scopul de fragiliza campania lui Joe Biden.
Însă soţia fostului preşedinte democrat Barack Obama a anunţat în mai multe rânduri că nu este interesată de acest post.
"Politica este dificilă", îi spunea ea starului Oprah Winfrey într-o emisiune difuzată pe Netflix în aprilie.
"Trebuie să vrei asta. Trebuie s-o ai în sânge, pentru că este important. Nu este cazul meu", mărturisea ea.
Michelle Obama ar urma însă să ia parte la campania democraţilor, la fel ca în 2020.
"Preşedintele (Barack Obama) şi Michelle Obama ne-au ajutat enorm în lupta în care Donald Trump a fost înfrânt şi în alegerea preşedintelui Biden (…). Le suntem recunoscători pentru că avem votul şi susţinerea lor în lupta pentru soarta democraţiei noastre în noiembrie", declară într-un comunicat citat de NBC News un purtător de cuvânt al campaniei lui Joe Biden, Kevin Munoz.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank